Asia T-474/15

Global Garden Products Italy SpA (GGP Italy)

vastaan

Euroopan komissio

Kuluttajien ja työntekijöiden terveyden ja turvallisuuden suojelu – Direktiivi 2006/42/EY – Suojalauseke – Kansallinen toimenpide, jolla ruohonleikkuri poistettiin markkinoilta ja jolla kiellettiin sen markkinoille saattaminen – Suojalaitteita koskevat vaatimukset – Yhdenmukaistetun standardin perättäiset versiot – Oikeusvarmuus – Komission päätös, jossa toimenpide todetaan perustelluksi – Oikeudellinen virhe

Tiivistelmä – Unionin yleisen tuomioistuimen tuomio (toinen jaosto) 26.1.2017

Kumoamiskanne – Luonnolliset henkilöt tai oikeushenkilöt – Oikeussuojan tarve – Kanne, joka on nostettu komission päätöksestä, jolla vahvistetaan kansallinen toimenpide, jolla kielletään koneen markkinoille saattaminen, koska se ei ole direktiivin 2006/42 vaatimusten mukainen – Kantaja, joka on päättänyt vetää koneen vapaaehtoisesti pois markkinoilta – Oikeussuojan tarpeen säilyminen – Edellytykset

Ks. tuomion teksti. (ks. 31 kohta)

Komission asiana ei ole koneista annetun direktiivin 2006/42 11 artiklan 3 kohdan perusteella tehdyn päätöksen tekemisen yhteydessä valvoa kaikkien näkökohtien osalta niiden kansallisten toimenpiteiden laillisuutta, jotka johtavat mainitussa artiklassa säädetyn suojalausekemenettelyn soveltamiseen. Tältä osin kyseisen direktiivin 20 artiklassa on nimenomainen maininta kyseisen jäsenvaltion voimassa olevan lainsäädännön mukaisista muutoksenhakukeinoista, mikä ilmaisee yhtäältä, että se koskee direktiivin perusteella toteutettuja kansallisia toimenpiteitä, ja toisaalta, että niiden valvonta kuuluu kansallisille tuomioistuimille. Tällä artiklalla ei siis perusteta velvollisuuksia komissiolle. Direktiivin 2006/42 11 artiklan 3 kohdan soveltamisen yhteydessä komission tehtävä on ensi sijassa tarkistaa, ovatko jäsenvaltion sille ilmoittamat tarvittavat toimenpiteet oikeudellisesta ja tosiseikkoja koskevasta näkökulmasta perusteltuja sen välttämiseksi, että kone voisi saattaa vaaraan, kuten saman artiklan 1 kohdassa todetaan, ihmisten tai joissakin tapauksissa kotieläinten terveyden tai turvallisuuden tai omaisuuden tai ympäristön. (ks. 39 ja 40 kohta)

Mikään ei estä sitä, että tarvittavat toimenpiteet, jotka jäsenvaltion on toteutettava ja ilmoitettava komissiolle koneista annetun direktiivin 2006/42 11 artiklassa säädetyn suojalausekkeen mukaisesti, ovat muodoltaan toimenpiteitä, jotka eivät ole yksipuolisia tai välittömästi sitovia. Siten siitä ilmoittaminen, että jakelija on kansallisten viranomaisten toimenpiteen johdosta toteuttanut markkinoilta poistamista tai markkinoille saattamatta jättämistä koskevia vapaaehtoisia toimenpiteitä, on ilmoitus tarvittavasta toimenpiteestä, joka voi antaa aiheen direktiivin 2006/42 11 artiklan 3 kohdan perusteella tehtyyn komission päätökseen. (ks. 42 kohta)

Koneen valmistajayrityksellä on edelleen oikeussuojan tarve sellaiseen komission päätökseen nähden, jolla vahvistetaan kyseisen koneen markkinoille saattamista koskeva kansallisten viranomaisten arviointi siitä, että se ei ole koneista annetun direktiivin 2006/42 terveyttä ja turvallisuutta koskevien olennaisten vaatimusten mukainen – vaikka kantaja on vahvistanut, että kyseessä oleva kone on vapaaehtoisesti poistettu markkinoilta ja jätetty saattamatta markkinoille – siltä osin kuin riitautettu arviointi johtaa varmasti sen maineen vahingoittumiseen, kun otetaan huomioon erityisesti kyseessä olevan koneen merkin tunnettuus, ja siltä osin kuin se on jo nyt saanut kansalliset viranomaiset ilmoittamaan, ettei tätä konetta saanut enää käyttää. Kantajan oikeussuojan tarve on edelleen olemassa myös siltä osin kuin riidanalaisen päätöksen mahdollisen kumoamisen avulla voitaisiin estää väitetyn lainvastaisuuden toistuminen. (ks. 57 kohta)

Koneista annetun direktiivin 2006/42 7 artiklan ja erityisesti tämän säännöksen 2 ja 3 kohdan nojalla nimenomaan komission suorittama yhdenmukaistetun standardin viitteiden julkaiseminen Euroopan unionin virallisessa lehdessä antaa sille oikeudellisen merkityksen ja sen avulla koneiden valmistajien tai niiden valtuutettujen edustajien myymien standardin mukaisten koneiden oletetaan täyttävän samassa direktiivissä säädetyt ja kyseisen julkaistun yhdenmukaistetun standardin kattamat asiaa koskevat olennaiset terveys- ja turvallisuusvaatimukset. Tämä säännös koskee rajoituksetta yhdenmukaistettuja standardeja, joiden viite tai viitetiedot on julkaistu Euroopan unionin virallisessa lehdessä, eikä siinä rajoiteta sen ulottuvuutta ja sisältöä yhdenmukaistettuihin standardeihin, joiden viitetiedot olisi julkaistu tämän direktiivin nojalla. Tämä säännös estää siten katsomasta, että koneita koskevan jäsenvaltioiden lainsäädännön lähentämisestä annetun direktiivin 98/37 nojalla suoritetut yhdenmukaistettujen standardien viitetietojen julkaisut on implisiittisesti kumottu samanaikaisesti kuin tämä direktiivi. Tästä seuraa, että yhdenmukaistetut standardit, joiden viitetiedot on julkaistu direktiivin 98/37 nojalla, kuuluvat direktiivin 2006/42 7 artiklan soveltamisalaan niin kauan kuin päätöstä, joka antaa niille oikeudellisen merkityksen siinä direktiivissä säädettyjen olennaisten terveys- ja turvallisuusvaatimusten täyttämistä koskevan olettaman aikaansaamisessa, jota sovellettiin silloin, kun kyseinen kone saatettiin markkinoille tai otettiin käyttöön – eli niiden viitetietojen julkaisua Euroopan unionin virallisessa lehdessä – ei ole nimenomaisesti kumottu. Siten on kumottava komission päätös, jolla vahvistetaan kansallisten viranomaisten sellainen arviointi koneesta, joka ei perustu konkreettiseen näyttöön siitä, ettei direktiivissä 2006/42 säädettyjä olennaisia terveys- ja turvallisuusvaatimuksia ole noudatettu, vaan pelkästään siihen, ettei kyseessä oleva kone täytä sellaisen yhdenmukaistetun standardin vaatimuksia, jolla on korvattu direktiivin 98/37 perusteella julkaistu yhdenmukaistettu standardi, vaikka komission virallisessa lehdessä julkaiseman päinvastaisen maininnan puuttuessa se, että kone oli aikaisemman standardin mukainen, tuotti edelleen kyseisenä ajanjaksona, joka ulottui standardointielimen sitä seuranneen yhdenmukaistetun standardin vahvistamisen yhteydessä vahvistamaan sen käytöstäpoistamispäivään saakka, olettaman siitä, että se täyttää mainitut vaatimukset. (ks. 60, 61, 70 ja 71 kohta)

Ks. tuomion teksti. (ks. 60 kohta)